b'\n_START_ARTICLE_\nTurvantalo\n_START_PARAGRAPH_\nTurvantalo on entinen Lammin suojeluskuntatalo H\xc3\xa4meenlinnan Lammilla Kanta-H\xc3\xa4meess\xc3\xa4. Kolmikerroksisen rakennuksen on suunnitellut V\xc3\xa4in\xc3\xb6 Louhio, ja se valmistui syyskuussa 1935. Suojeluskuntatalo oli paikallisen suojeluskunnan ja Lotta Sv\xc3\xa4rd -yhdistyksen k\xc3\xa4yt\xc3\xb6ss\xc3\xa4 syksyyn 1944 saakka. Rakennus sijaitsee Lammin kirkonkyl\xc3\xa4ss\xc3\xa4 osoitteessa Mommilantie 7.\n_START_SECTION_\nHistoria\n_START_PARAGRAPH_\nEnsimm\xc3\xa4inen suojeluskuntatalo Lammille rakennettiin jo vuonna 1925. Se oli kuitenkin puurakenteinen ja niinp\xc3\xa4 se tuhoutui tulipalossa perustuksiaan my\xc3\xb6ten 22.9.1934. Samalle paikalle p\xc3\xa4\xc3\xa4tettiin rakentaa uusi, tiilirakenteinen talo, jonka piirrustukset teki rakennusinsin\xc3\xb6\xc3\xb6ri V\xc3\xa4in\xc3\xb6 Louhio. Hankkeen p\xc3\xa4\xc3\xa4urakoitsijana toimi Veljekset M\xc3\xa4kinen, mink\xc3\xa4 lis\xc3\xa4ksi vapaaehtoiset suojeluskuntalaiset avustivat rakennusurakassa merkitt\xc3\xa4v\xc3\xa4sti. Hintaa rakennukselle kertyi 2 204 000 markkaa. Uuden suojeluskuntatalon vihki\xc3\xa4isi\xc3\xa4 vietettiin tasan vuosi tulipalon j\xc3\xa4lkeen 22.9.1935. Talon nimeksi tuli Suojeluskuntatalo osakeyhti\xc3\xb6 Turva. Vuonna 1937 osakkaita uudella yhti\xc3\xb6ll\xc3\xa4 oli 137, jotka koostuivat paikallisista yksityisist\xc3\xa4 ihmisist\xc3\xa4 sek\xc3\xa4 erilaisista yrityksist\xc3\xa4 ja yhteis\xc3\xb6ist\xc3\xa4._NEWLINE_Jatkosodan j\xc3\xa4lkeen lokakuussa 1944, ennen Suojeluskuntaj\xc3\xa4rjest\xc3\xb6n lakkauttamista, Lammin suojeluskunta lahjoitti Turvan osakkeet Lammin manttaalikunnalle. Joulukuussa talon nimi muutettiin muotoon Osakeyhti\xc3\xb6 Turva. Vuonna 1945 yhti\xc3\xb6 vuokrasi rakennuksen Lammin kunnalle kunnanvirastoksi. Sittemmin talon tiloja oli eri toimijoiden, kuten Lammin yhteiskoulun, autokoulun ja Vapaakirkon k\xc3\xa4yt\xc3\xb6ss\xc3\xa4. Vuonna 1959 yhti\xc3\xb6n nimeksi muutettiin Lammin Seuratalo osakeyhti\xc3\xb6 Turva. Lammin kunta osti lopulta koko yhti\xc3\xb6n vuonna 1978. Taloa remontoitiin ja se otettiin kuntalaisten k\xc3\xa4ytt\xc3\xb6\xc3\xb6n kokous- ja juhlatilana. Vuoden 2009 alussa tapahtuneen kuntaliitoksen j\xc3\xa4lkeen kiinteist\xc3\xb6n omistus siirtyi H\xc3\xa4meenlinnan kaupungille. T\xc3\xa4m\xc3\xa4n j\xc3\xa4lkeen lammilaisten keskuudessa ilmeni kiinnostusta ostaa rakennus, joten he perustivat uuden Lammin Turvantalo Oy -nimisen osakeyhti\xc3\xb6n, jonka omistukseen talo siirtyi 1.2.2012. Vuonna 2014 yhti\xc3\xb6ll\xc3\xa4 oli 217 osakasta, joista yksi on H\xc3\xa4meenlinnan kaupunki.\n_START_SECTION_\nNykyinen toiminta\n_START_PARAGRAPH_\nNykyisin Lammin Turvantalo toimii erilaisten juhlien ja muiden tilaisuuksien pitopaikkana. Rakennuksen ensimm\xc3\xa4inen kerros on vuokrattu Vanajaveden opistolle, mink\xc3\xa4 lis\xc3\xa4ksi siell\xc3\xa4 oleva yhdistystila on varattavissa pienten kokousten j\xc3\xa4rjest\xc3\xa4miseen. Toisessa kerroksessa on suurehko juhlasali, jossa on my\xc3\xb6s esiintymislava sek\xc3\xa4 flyygeli. Samaan tilaan on yhdistett\xc3\xa4viss\xc3\xa4 my\xc3\xb6s kahviotila, jolloin siihen mahtuu yli 200 henke\xc3\xa4. Toisessa kerroksessa sijaitsevat my\xc3\xb6s nykyaikaiset keitti\xc3\xb6tilat. Ullakkokerroksessa on varastotiloja. Rakennuksen pihassa on pys\xc3\xa4k\xc3\xb6intitilaa noin 50 autolle.'